b"\n_START_ARTICLE_\nBoeing 787\n_START_SECTION_\nMaterialebrug\n_START_PARAGRAPH_\nBoeing 787 er det f\xc3\xb8rste passagerfly, hvor hovedparten af flykroppen er bygget i kompositmaterialer i stedet for aluminiumlegeringer. Materialeforbruget, m\xc3\xa5lt p\xc3\xa5 v\xc3\xa6gten, er ca. 50\xc2\xa0% kompositter (carbonlaminat, carbon-sandwich og glasfiber), 20\xc2\xa0% er aluminiumlegeringer, 15\xc2\xa0% titan, 10\xc2\xa0% st\xc3\xa5l og 5\xc2\xa0% andre materialer.\n_START_SECTION_\nFlyveforbuddet i 2013\n_START_PARAGRAPH_\nDen 16. januar 2013 fik Dreamlinerne flyveforbud i USA og Japan, efter at en Dreamliner m\xc3\xa5tte sikkerhedslande i Japan p\xc3\xa5 vej til Tokyo, fordi instrumenterne om bord indikerede fejl i batteriet. Efterf\xc3\xb8lgende viste tv-optagelser, at der kom synlig r\xc3\xb8g ud af flyet. Den 17. januar fik Dreamlineren ogs\xc3\xa5 flyveforbud i Europa og resten af Asien._NEWLINE_If\xc3\xb8lge den forel\xc3\xb8bige konklusion fra den amerikanske havarikommission (NTSB) om branden i et Dreamliner-fly i Boston i januar 2013 skyldtes branden en kortsluttet celle i flyets lithium-ion-batteri, hvilket fik temperaturen op p\xc3\xa5 260\xc2\xa0\xc2\xb0C, s\xc3\xa5 branden spredte sig til de syv \xc3\xb8vrige celler._NEWLINE_Den 14. februar 2013 meddelte det polske luftfartsselskab LOT, at selskabets to Dreamlinere, der skulle have fl\xc3\xb8jet mellem Warszawa og Chicago, var stillet p\xc3\xa5 jorden til og med oktober 2013. Beslutningen var begrundet i manglende fremskridt og klare udmeldinger fra Boeing om, hvorn\xc3\xa5r Dreamlineren igen forventes at f\xc3\xa5 starttilladelse._NEWLINE_I starten af april 2013 oplyste All Nippon Airways, at selskabet gjorde klar til at geninds\xc3\xa6tte sine 17 Dreamlinere i l\xc3\xb8bet af juni - i f\xc3\xb8rste omgang som fragtfly. I slutningen af april 2013 kom det endvidere frem, at de amerikanske luftfartsmyndigheder ville godkende Boeings seneste \xc3\xa6ndringer af ventilationssystemet og batterierne. \xc3\x86ndringerne indeb\xc3\xa6rer bl.a., at batterierne indkapsles i rustfrit st\xc3\xa5l, som skal forhindre varme, gnister eller ild i at sprede sig, hvis et batteri overophedes. P\xc3\xa5 trods af Dreamlinerens comeback ville det fortsat indeb\xc3\xa6re, at introduktionen af Norwegians Dreamlinere udskydes. I starten af maj forl\xc3\xb8d det, at alle otte selskaber med Dreamlinere ville s\xc3\xa6tte deres fly p\xc3\xa5 vingerne i l\xc3\xb8bet af juni 2013._NEWLINE_Den 12. juli 2013 opstod der brand i en Dreamliner fra Ethiopian Airlines, parkeret i London Heathrow Airport. I dette tilf\xc3\xa6lde var lithium-ion-batterierne ikke involveret, idet flyets elektriske system havde v\xc3\xa6ret slukket i otte timer f\xc3\xb8r ilden opstod. Branden opstod i flyets n\xc3\xb8dsender (Emergency Locator Transmitter), der drives af et selvst\xc3\xa6ndigt lithium-mangandioxidbatteri (LiMnO\xe2\x82\x82). Det er endnu usikkert om branden skyldes batteriet, eller ELT'ens elektronik. Eksperter kritiserer Boeing for at luftfugtigheden i Dreamlinerens kabine er sat for h\xc3\xb8j, hvilket kan danne kondens og efterf\xc3\xb8lgende kortslutninger."